Dringende oproep vir emosionele ondersteuners wat kan help
Gepubliseer op 16 Februarie 2021
Die Versorgingsfonds se Bestuur bestaan uit twee persone met 'n gekoöpteerde lid. Hulle is Hennie Smit (Voorsitter en Finansies), Marie Kotzé (Maatskaplike sake en Emosionele Versorging), en dan die lid Dirk Wessels (Kommunikasie). Daar is tans 15 gesinne van ons gemeente wat op die lys is van die VF se bestuur. Daar is egter, met die Covid-19 pandemie, talle nuwe gesinne wat op een of ander manier vasbrand en hulp van die kerk vra. Met almal moet onderhoude gevoer word en 'n pad moet gestap word.
'n Emosionele ondersteuner moet die wel en weë van so 'n gesin ondersteun en hulle begelei op die pad van herstel sodat hulle weer stewig en met selfvertroue die pad kan stap. Die probleme het toegeneem onder ons mense, selfs onder die 15 gesinne. Dit het net baie moeilik geword vir die huidige emosionele ondersteuners in die veld om geredelik beskikbaar te wees en reg te laat geskied aan die behoeftes van die gesinne op die lys.
Daar is dus 'n dringende uitnodiging om betrokke te raak en 'n sterk skouer te gee om op te leun vir die wat dit so nodig het. Ons vra jou tyd, toewyding en energie. Jy hoef nie spesifieke opleiding hiervoor te hê nie – net 'n omgee-hart en liefde.
Indien jy voel om op hierdie wyse betrokke te raak, skakel asseblief vir Marie Kotzé by 072 433 0068. Ons het jou regtig nodig. Dankie.